Umuzi owe‘Ekuphumuleni’ Ubhekana Lenhlupho Zokuswelakala Kokudla Lokunye
Umuzi lo ogcina asebekhulile abagulayo abangasenelisi ukuzinakekela, usubhekane lohlupho lokuswela ukudla lemota zokusiza abahlala khona, okungenza uvale nxa ungatholanga usizo
BULAWAYO — Umuzi ogcina asebekhulile abangaphilanga owe ‘Ekuphumuleni’ koBulawayo usubhekane lohlupho lokuswelakala kokudla lemota zokusiza abahlala khona. Lokhu kubikwa kungabangela lokuthi uvale nxa ungatholanga usizo lokuqhubeka uphathisa asebekhulile ngemva kokuba uhulumende ame ukuwuphathisa ngemali osokutshiye lezisebenzi zingaholi. Umuzi lo ogcina asebekhulile abagulayo njalo bengasenelisi ukuzinakekela, usebenza ngokuphathiswa nguzulu olesihawu. Ukubhidlika komnotho welizwe lokuswelakala kwemali zamapentsheni sokutshiye inengi lasebekhulile bephila nzima, njalo bedinga ukuphathiswa kulumuzi ngesikhathi lawo ususwela abaphathisayo ngenxa yokungamanga kuhle komumo wenotho yelizwe. Umqondisi walumuzi we ‘Ekuphumuleni”, uNkosikazi Essie Khumalo, uthi ukuwa komnotho welizwe lokutholakala nzima kwemali elizweni kuhlasele kakhulu abagugileyo ngoba sebephelelwe ngamandla okuzisebenzela. Uthi umumo elizweni utsho ukuthi sebebalutshwane abantu abenelisa ukugcina ogogo labokhulu phezu kwemali ezifunekayo ukugcina imuli zabo. Uthi lumthwalo usuka ubengophindwe kabili lapho bengasaphilanga kuhle. Uthi okwakhathesi phezu kweholo elidingakalayo, kanye lemali yokuhlawula indleko zamanzi lamandla kagetsi, kusilela khona ukudla kokupha abadala. UNkosikazi Memory Ncube, olesihlobo kulumuzi , uthi baqinisile abadala ukuthi ukuguga kudlisa amanyala, ngoba impilo ephilwa ngasebekhulile abangasela bani izwisa ubuhlungu. Uthi kumele kube ngumsebenzi kahulumende ukugcina izizalwane zakuleli eseziphelelwe ngumphako ikakhulu ngalezinsuku imali eyayigcinwe yilalabantu igcinelwe ikusasa yabo yadliwa ngamabhanga langokubhidlika komnotho i-inflation. UNkosikazi Khumalo wengeze esithi ukuphila ngokucela njalonje kuyabalulaza ngoba izisebenzi zakulumuzi zizimisele ukusebenzela laba asebekhulile nxa bengathola indawo kanye lamanzi okuthi balime lanxanje bengasatholi imfanelo yabo yeholo ngendlela. Inengi labantu abahlala emzini we kuEkuphumuleni ngabasuka esibhedlela seMpilo lezinye izibhedlela ezisedolobheni abangasenelisi ukuzinakekela njalo esikhathini esinengi kungasela sihlobo esilakho ukubagcina emakhaya. Uhlelo lukahulumende lokunceda abaswelayo lasebekhulile phansi kogatsha lwenhlalakahle kazulu olwe Social Welfare, alusekho kulandela ukumiswa kokusetshenziswa kwemali yakuleli kuqala ukusetshenziswa imali zakwamanye amazwe. Umuzi we “Ekuphumuleni” usungulwe ngeminyaka yabo 1970 ngenhloso yokuphathisa asebekhulile wabhaliswa kugatsha lwenhlalakahle kazulu ukuba usebenze njengenhlanganiso engalethi nzuzo inon-profit, emele iphathiswe yilolu gatsha ngemali yokuqhuba umsebenzi.